Հավելված

*Հաստատված է*

*Զինծառայողների կյանքին կամ առողջությանը պատճառված*

*վնասների հատուցման հիմնադրամի հոգաբարձուների խորհրդի*

*2017 թվականի մարտի 2-ի թիվ 9 որոշմամբ*

**ՀԱՏՈՒՑՄԱՆ ԳՈՒՄԱՐՆԵՐԻ ՎՃԱՐՄԱՆ ԿԱՐԳ**

1. «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» Հայաստանի Հանրապետության օրենքով (այսուհետ՝ Օրենք) նախատեսված հատուցման դեպք տեղի ունենալու պարագայում Զինծառայողների կյանքին կամ առողջությանը պատճառված վնասների հատուցման հիմնադրամը (այսուհետ՝ Հիմնադրամ), համապատասխան պետական մարմնից զինծառայողի, ինչպես նաև շահառուի (շահառուների) վերաբերյալ Օրենքով սահմանված փաստաթղթերը (տեղեկությունները) ստանալու օրվանից 3 աշխատանքային օրվա ընթացքում ուսումնասիրում է դրանք և թերությունների և (կամ) անճշտությունների բացակայության պարագայում Հիմնադրամի ակտիվների և պարտավորությունների կառավարման մարմինը կայացնում է հատուցման գումարը փոխանցելու մասին որոշում:
2. Զինծառայողի, ինչպես նաև շահառուի (շահառուների) վերաբերյալ Օրենքով սահմանված փաստաթղթերում (տեղեկություններում) թերությունների և (կամ) անճշտությունների հայտնաբերման դեպքում Հիմնադրամը 2 աշխատանքային օրվա ընթացքում դրա մասին տեղեկացնում է համապատասխան պետական մարմնի սոցիալական ապահովության խնդիրներ իրականացնող ստորաբաժանմանը` նշելով հայտնաբերված թերությունները և (կամ) անճշտությունները:
3. Հատուցման գումարը փոխանցելու մասին որոշումը կայացնելուց հետո, սակայն ոչ ուշ, քան համապատասխան պետական մարմնից զինծառայողի, ինչպես նաև շահառուի (շահառուների) վերաբերյալ Օրենքով սահմանված փաստաթղթերը (տեղեկությունները) ստանալու 3-րդ օրը, Հիմնադրամը Օրենքի 4-րդ հոդվածի 2-րդ մասի 1-ին եւ 2-րդ կետերում նշված միանվագ գումարը փոխանցում է շահառու(ներ)ի համար բացված բանկային հաշվին, ինչպես նաև կատարում է Օրենքի 4-րդ հոդվածի 2-րդ մասի 1-ին եւ 2-րդ կետերում նշված հավասարաչափ վճարումներով և Օրենքի 4-րդ հոդվածի 3-րդ մասում նշված վճարման ենթակա գումարներից առաջին վճարումը.
4. ՀԻմնադրամը մինչև յուրաքանչյուր ամսվա վերջին աշխատանքային օրը ներառյալ, 3-րդ կետում նշված բանկային հաշվին կատարում է Օրենքի 4-րդ հոդվածի 2-րդ մասի 1-ին եւ 2-րդ կետերում նշված հավասարաչափ վճարումներից` տվյալ ամսվա համար հավասարաչափ վճարումը:
5. Սույն կարգի 3-րդ և 4-րդ կետերում նշված վճարման ժամկետները Հիմնադրամի հոգաբարձուների խորհրդի որոշմամբ կարող են հետաձգվել մինչեւ երեք ամիս ժամկետով՝ ելնելով Հիմնադրամի ֆինանսական կայունությունն ապահովելու անհրաժեշտությունից:
6. Սույն կարգի 5-րդ կետում նախատեսված դեպքերում Հիմնադրամը որոշման ընդունումից հետո 5 աշխատանքային օրվա ընթացքում այդ մասին տեղեկացնում է համապատասխան զինծառայողին կամ շահառուին (շահառուներին):
7. Սույն կարգի 3-րդ կետում նշված՝ շահառուների անունով բանկային հաշվեհամարների բացումը, դրանց գումարների փոխանցումը և այդ հաշիվների սպասարկումը կարգավորվում են Հիմնադրամի և «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» Հայաստանի Հանրապետության օրենքի համաձայն հատուցման շահառուներին բանկային սպասարկում իրականացնող առևտրային բանկի միջև կնքված պայմանագրով:
8. Հիմնադրամի կողմից ամսական լրացուցիչ գումար վճարելու կարգը սահմանվում է «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» Հայաստանի Հանրապետության օրենքի կիրարկումն ապահովելու մասին Կառավարության 2017թ.-ի փետրվարի 2-ի թիվ 86-Ն որոշմամբ: